Banco Central di Aruba
Banco Central di Aruba (CBA, na hulandes: Centrale Bank van Aruba) ta e banco central na Aruba cu ta responsabel pa implementacion di e maneho monetario di e florin Arubiano. Ela cuminsa opera dia 1 di januari 1986, fecha cu Aruba su status autonomo denter di Reino Hulandes a drenta na vigor. Previamente Aruba tabata forma parti di Antias Hulandes bou di hurisdiccion di Banco Central di Antias Hulandes (BNA).

Na inicio di e banco, a trece e florin Arubiano den circulacion contra un tarifa di cambio igual na e florin Antiano y acopla na e dollar Mericano cu un tarifa di cambio fiho di Afl. 1.79 (= 1 NAf.) = US$1.00. E tarifanan di cambio aki ta awendia ainda vigente.

E banco ta un entidad huridico riba su mes (sui generis) cu un posicion autonomo denter di e sector publico Arubano. E ta dirigi pa un presidente bou supervision di un Conseho di Comisario. Su tareanan principal ta pa mantene e balor interno y externo di e florin y pa fomenta un sistema financiero solido y integro.

Lista di Presidente 
  Don Mansur, 1986-19??
  Emile den Dunnen, 1988-1991
  Arthur Irausquin, 1991-1995
  Hans du Marchie Sarvaas, 1995-1999
  Anthony Karam, 1999-2003
  Robert Henriquez, 2003-2007
  Hassanali Mehran, 2007-2008
  Jeanette R Semeleer, 2008-presente

Mira tambe 
 Economia di Aruba
 Florin Arubiano
 Banco Central di Antias Hulandes
 Banko Sentral di Kòrsou i Sint Maarten

Aruba
Economia